Ssaabasajja Kabaka Ronald Muwenda Mutebi II asiimye n’awaayo eryato eri omwami w’e ow’essaza Ssese Kweba n’abamyukabe, erigenda okukozesebwa okuddukanya emirimu gye mu bizinga bye Ssese.
Essaza lya Beene Ssese liriko ebizinga 84, ekibadde kiwa abakulembeze ba Ssabasajja obuzibu okulambula emirimu mu ssaza lino mu budde, nekizingamya ezimu ku nteekateeka z’obwakabaka.
Eryato lino lisobola okutuuza abantu abasoba mu 20.
Eryato lino Ssaabasajja Kabaka Ronald Muwenda Mutebi II yasiima n’asuubiza abasese bawebwe eryato mu kukuza Jubireewo mu mwaka 2018, kyokka olwokubalukawo kwa Covid 19 enteekateeka z’okuwaayo eryaato lino nezigyamu omukoosi.
Eryato lino libakwasiddwa Katikkiro wa Buganda Charles Peter Mayiga, asabye obukulembeze bw’essaza okukozesa obulungi eryaato lino, batuuse obuweereza obumala mu Bantu ba Kabaka n’enkulaakulana, neyeebaza ekitongole ky’ebyettaka ki Buganda Land Board okutuukiriza ekiragiro kya Beene.
Omwaami wa Ssaabasajja atwaala essaza Ssese Kweeba Augustine Kasirye awadde obweyamo, nti emirimu gya Beene ku bizinga byonna gyaakutambula kinnawadda.
Mungeri yeemu enkya ya leero Katikkiro wa Buganda Charles Peter akedde kusisinkana bakulembeze ku mitendera egyenjawulo ku Mbuga y’essaza Ssese e Kalangala, okusala amagezi ku nkulaakulana y’abantu ba Kabaka oluvannyuma lw’okutongoza Season B ey’emmwanyi terimba 2022 olunaku lweggulo mu Ssese.#
Bisakiddwa: Kato Denis
lug_Latn lug_Latn lug_Latn lug_Latn lug_Latn lug_Latn lug_Latn bam_Latn